ཀྱི་ཕྱག་རྒྱ་ལྔ་བཅའ་རུ་གཞུག་ལ། བླ་མས་འོ་ཁྱོད་རང་གི་སེམས་འདས་པའི་རྗེས་མི་གཅོད་མ་འོངས་པའི་སྔུན་མི་བསུ། ད་ལྟའི་ཤེས་པ་ཕྱིའི་ཡུལ་ལ་མི་སྤྲོ། ནང་གི་ཤེས་པ་རྟོག་དཔྱོད་མི་བྱ། གསལ་ལ་འཛིན་པ་དང་བྲལ་བའི་ངང་ལ་ཞོག་ཅིག དེ་ལྟར་བཞག་པས་རིག་པའི་ངོ་བོ་ལ་དབྱིབས་དང་ཁ་དོག་དངོས་པོ་ཅི་ལྟར་ཡང་མ་གྲུབ་པ་དེ་ནི། མ་ཀུན་གཞི་ནམ་མཁའ་ལྟ་བུར་ངོ་སྤྲད་པས་ངོ་ཤེས་པར་གྱིས་ཤིག དེའི་ངང་ལ་རིག་པ་གང་གི་ཀྱང་མ་སྒྲིབ་པ་ས་ལེར་རང་བྱུང་རང་ཤར་བ་དེ་ནི། བུ་རིག་པའི་ཡེ་ཤེས་ཉི་མ་ཤར་བ་ལྟ་བུ་ངོ་སྤྲད་པས་ངོ་ཤེས་པར་གྱིས་ཤིག དེ་ལྟར་

གསལ་བའི་ངོ་བོ་སྟོང་། སྟོང་པའི་རང་བཞིན་གསལ་ཏེ། གསལ་སྟོང་གཉིས་མེད་ནམ་མཁའ་ལ་ཉི་མ་ཤར་བ་ལྟ་བུ་དེ་ནི་རང་བྱུང་གི་ཡེ་ཤེས་བོན་སྐུའི་དགོངས་པ་ཐིག་ལེ་ཉག་ཅིག་ཅེས་པ་དེ་ཡིན་པས། དེའི་སྟེང་ནས་མ་བཅོས་པར་མཉམ་པར་ཞོག་ཅིག དེ་ནས་གསང་དབང་ཨ་ཡི་དབང་བསྐུར་ཏེ། དཀྱིལ་འཁོར་སྟེང་གི་མེ་ལོང་ལ་མཚལ་གྱི་ཨ་བྲིས་པ་བླང་ལ་ཆང་དང་སྦྱར། ཡང་ན་ཨཱ་ལ་མེ་ལོང་བསྟན་ལ་ཁྲུས་བྱས་པ་ཁོང་དུ་བླུད་ལ།། །།ཨཿ ཀ་དག་སྟོང་པ་བོན་གྱི་སྐུ། ལྷུན་གྲུབ་འོད་ལྔ་རྫོགས་པའི་སྐུ། གཉིས་མེད་རྩལ་སྣང་སྤྲུལ་པའི་སྐུ། སྐུ་གསུམ་ཡེ་རྫོགས་དབང་ཐོབ་ཤོག ཨ་དཀར་མགོ་ལ་བཞག་གོ གཉིས་པ་དཔེ་ལ་བརྟེན་ནས་རིག་པའི་མཚན་ཉིད་ངོ་སྤྲད་པ་ལ་བཞི།། དང་པོ་ཨཱ་ལ་བསྟན་ནས་རིག་པ་སྐྱེ་ཤི་མེད་པར་ངོ་སྤྲད་པ་ནི། གཏོར་མ་ལ་ཨཱ་གཞའ་གུར་ཅན་གསུམ་གཟུགས་ལ། དེ་ལ་བརྟེན་ནས་ངོ་སྤྲད་དེ། །།འོ་རིག་པ་དང་པོ་རྒྱུ་ལས་མ་བྱུང་སྟེ། ངོ་བོ་ལ་སྐྱེ་བ་མེད། བར་དུ་རྐྱེན་གྱིས་བཤིགས་ཏུ་མེད་དེ། ད་ལྟ་གར་ཡང་མི་གནས། རང་རིག་རང་བྱུང་རང་གསལ་ཉིད། ཐ་མ་འགག་པ་མེད་པ་ཞིག་ཡིན་ཏེ། སྐྱེ་འགག་གནས་

གསུམ་དང་བྲལ་བ། ཐོག་མ་དང་མཐའ་མེད་པར་ཡེ་ནས་གནས་པའོ། ཞེས་ངོ་སྤྲད་ལ། གཏོར་མ་མགོ་ལ་བཞག་ལ།། །།ཨཿ རང་བྱུང་རང་གྲོལ་རང་གསལ་ཨ་དཀར་གསུམ། སྐྱེ་ཤི་མེད་པ་རིག་པའི་སྙིང་པོ་ཡིན། ཡེ་ནས་གཞི་ལ་རང་བྱུང་རང་གྲུབ་པའི། འོད་ལྔའི་གཞའ་གུར་རང་འོད་རང་ཤར་བ། རིག་པ་སྐྱེ་ཤི་མེད་པའི་དབང་བསྐུར་བས། རང་རིག་རང་འབྱུང་རང་གསལ་དོན་རྟོགས་ནས། རང་གྲོལ་ཡང་དག་གསང་བའི་དབང་ཐོབ་ཤོག འོ་གཞི་གནས་རིག་པ་ཨ་གསུམ་སྐྱེ་ཤི་མེད་པའི་དབང་བསྐུར་བས། རང་རིག་སྐུ་གསུམ་ཡེ་ཤེས་ལྔ་ཡི་རང་འོད། སེམས་ཉིད་སྐྱེ་ཤི་མེད་པའི་དོན་རྟོགས་པའི་དབང་ཐོབ་པར་གྱུར་ཅིག གཉིས་པ་མེ་ལོང་ལ་བརྟེན་ནས་རིག་པ་ལ་ཅིར་ཡང་འཆར་བ་ངོ་སྤྲད་པ་ནི། སློབ་བུ་ལ་ཨ་བཟུང་བཅོལ། བླ་མས་མེ་ལོང་བསྟན་ལ།། འོ་དཔེར་ན་མེ་ལོང་འདི་རང་གསལ་བའི་ནང་དུ་གཟུགས་བརྙེན་ཅིར་ཡང་འཆར་ལ། གང་ཤར་དེ་ལ་དངོས་པོ་དང་ཁ་དོག་གྲུབ་པ་ཅུང་ཟད་ཀྱང་མེད་པ། མེ་ལོང་རང་ལ་རང་འོད་རང་གསལ་ཡིན་པ་ལྟར། སེམས་ཉིད་སྟོང་པ་རང་གསལ་ཁ་དོག་དང་དངོས་པོའི་རྣམ་པ་ཅིར་ཡང་འཆར་བ་ལ། གང་ཤར་དེ་ལ་དེ་བཞིན་དུ་ངོ་བོ་དང་དངོས་པོ་

ཅིར་ཡང་མ་གྲུབ་པ། རིག་པའི་རང་འོད་རང་གསལ་བ་ཞིག་ཡིན། འདི་ལ་བརྟགས་ཀྱང་རིག་པ་སྐྱེ་ཤི་མེད་པ་ལ། ཅིར་ཡང་འཆར་ཞིང་ཅིར་ཡང་མ་གྲུབ་པ་ཞིག་ཡིན། དེ་བས་ན་རིག་པ་དེའི་ངང་ལ་མ་ཡེངས་པར་ཞོག་ཅིག མེ་ལོང་གཏད་ལ།། ཨཿ རིག་པའི་སྙིང་པོ་སྐྱེ་ཤི་མེད་པ་ལ། བོན་རྣམས་ཨ་ཡི་འོད་ཤར་གཟུགས་བརྙན་བཞིན། ཡེ་ནས་གནས་པའི་ཡེ་ཤེས་ཆེན་པོ་ཉིད། འགྱུར་བ་མེད་པ་སྲ་བརྟན་གཡུང་དྲུང་སྐུ། སྐྱེ་ཤི་ལས་འདས་འཆི་མེད་སྐྱེས་ནས་བཙན། ཨ་ཨཱོཾ་ཧཱུྃཿ ཨཱ་ཨ་དཀར་སལེ་འོད་ཨ་ཡཾ་ཨཱོཾ་འདུ།། འོ་གཞི་སྐྱེ་བ་མེད་པ་ལ། བོན་རྣམས་ཡེ་ཤེས་ལྔའི་འོད་གསལ་བ། རང་ཤར་རང་གྲོལ་ཞིག་ཡིན་པར་ཤེས་པར་གྱིས། གསུམ་པ་ཤེལ་ལ་བརྟེན་ནས་རིག་པ་ལ་འོད་ལྔ་རང་ཆས་སུ་ཡོད་པ་ངོ་སྤྲད་པ་ནི།། །།འོ་རིག་པ་གསལ་ལ་རང་བཞིན་མེད་པ་ལ། གདངས་འོད་ལྔ་དང་ལྡན་པ་སྟེ། དཔེར་ན་ཤེལ་འདི་ལ་འོད་ལྔ་རང་ཆས་སུ་ཡོད་པས། ཉི་མ་ལ་ཕྱར་བའི་ཚོན་འོད་ལྔ་ཕྱི་རོལ་ན་ཤར་བ་འདི་དང་འདྲའོ། འོད་ལྔ་རིག་པས་རང་འོད་དུ་ཤེས་ན་གྲོལ་ལ། མ་ཤེས་ན་འཁྲུལ་པའོ།

དེ་ལྟར་རིག་པའི་ཡེ་ཤེས་མཚོན་པའི་ཤེལ་དཀར་འདིས་དབང་བསྐུར་བས། འོད་ལྔ་རིག་པས་རང་གདངས་སུ་ཤེས་པའི་དབང་ཐོབ་པར་གྱུར་ཅིག །། ཨ་ཨཱོཾ་ཧཱུྃཿ ཨཱ་ཨ་དཀར་སལེ༴།། བཞི་པ་བདུད་རྩི་ལ་བརྟེན་ནས་རིག་པ་སྨྲ་བསམ་བརྗོད་མེད་དུ་ངོ་སྤྲད་ཅིང་། ཨ་མ་དཀར་དམར་གྱི་བརྡའ་དབང་བསྐུར་བ་ནི། ཨ་མ་གཉིས་བྲིས་ལ་བུམ་པའི་ཁ་ལ་བཞག་ལ་དཔེ་དབང་བསྐུར་ཏེ།། ཨེ་མ་ཧོ རང་བྱུང་རྒྱུ་རྐྱེན་བྲལ་བའི་ཨ་མ་གཉིས། སྟོང་ཞིང་བདག་ཏུ་མེད་པའི་ཡེ་ཤེས་སྐུ། དབྱིངས་དང་ཡེ་ཤེས་གཉིས་སུ་མེད། མཁའ་ཀློང་གཉིས་མེད་རྣམ་པར་དག ཐབས་ཤེས་ཨ་མས་དབང་བསྐུར་བས། རིག་པ་སྤྱི་བླུགས་སྟོང་པའི་དབང་། ཨ་དང་མ་ཡི་དབང་ཐོབ་ཤོག ཨ་ཨཱོཾ་ཧཱུྃཿ ཨ་ཨ་དཀར༴།། འོཿ ལྷ་དང་སྐྱེ་འགྲོ་གཉིས་མེད་མཉམ་ཞིང་ཡུལ་ཤེས་སྐྱེ་འགག་མེད་པའི་དབང་ཐོབ་པར་གྱུར་ཅིག ཨ་མ་ཧ་ར་ཧྲུན།། བདུད་རྩི་ལ་སྨན་སྒྲུབ་དང་བུ་རཾ་སྦྲང་སྦྱར་ནས་མེ་ལོང་བསྟན་སྟེ། ཨ་མ་ལ་ཁྲུས་བྱ་སྟེ།། །།ཀུན་བཟང་ཡབ་ཡུམ་ཐབས་ཤེས་རོལ་པ་ལས།། གོང་ལྟར་བརྗོད།། བདུད་རྩི་སློབ་བུ་ལ་བླུད་དེ་ནང་དུ་མ་མིད་ཕྱི་རུ་མ་བྱོ་བྱོས་ལ། གོང་གི་གསས་མཁར་དང་ལྷ་དང་སྙིང་པོའི་གསང་མཚན་ནས་བཟུང་ལ་འབོད་དོ། དེའི་དུས་སུ་ཨ་ཞེས་པའི་བསམ་པ་རང་བྱུང་དུ་

ཡོད་དེ། ཁ་ན་བདུད་རྩི་ཡོད་པའི་དབང་གིས། སྨྲ་མ་བཏུབ་པ་དང་། དེ་ལ་ངོ་སྤྲད་དེ།། །འོ་སེམས་ཉིད་སྟོང་གསལ་བོན་གྱི་སྐུ་འདི། སྐུ་གསུམ་ཡེ་ཤེས་ལྔ་ཡི་རང་བཞིན་དུ་ཡེ་ནས་ལྷུན་གྱིས་གྲུབ་པའོ། དེ་དང་པོ་རྒྱུ་ལས་མ་བྱུང་། ཐ་མ་རྐྱེན་གྱིས་མི་འཇིགས། རང་ངམ་རང་བཞིན་གྱི་འོད་གསལ་བ། ཨ་ལྟ་བུ་ཞིག་ཡིན་ལ། འདི་ཀ་ལ་སྟོང་ཞིང་བདག་མེད་ཡེ་ཤེས་ཀྱི་སྐུ་ཞེས་བྱ་བ། གསལ་ལ་ངོས་བཟུང་མེད་པ་ཞིག་ཡིན་ནོ། དེའི་ངང་རང་སར་གསལ་སྟོང་འཛིན་མེད་དུ་བཞག་གོ དཔེར་ན་ཨ་ཟེར་བ་རང་བྱུང་དུ་ཤེས་ཏེ། ཁ་ན་བདུད་རྩི་ཡོད་པའི་དབང་གིས་ཨ་ཟེར་མ་བཏུབ་སྟེ། སྨྲ་བསམ་བརྗོད་མེད་དུ་གནས་པ་དེས། དེ་ནི་བོན་གྱི་སྐུའོ། གདངས་འོད་ལྔ་སྒྲ་འོད་ཟེར་གསུམ་དུ་གསལ་ཞིང་འཆར། དེ་ནི་ལོངས་སྤྱོད་རྫོགས་པའི་སྐུའོ། སྒྲ་སྐད་མ་རྨོང་པར་བསྒྱུར་བ་སྤྲུལ་སྐུའོ། ཨ་མ་ཞེས་པ་བུ་ཆུང་ངུ་ནས་མ་བསླབ་པ་རང་བྱུང་དུ་ཨ་ལིའི་སྒྲ་འདྲེན་ཤེས་པ་ནི། གཞི་ལ་ལྷུན་གྲུབ་ཏུ་ཁྱབ་བདལ་ཀུན་ལ་གནས་པའོ། རྟགས་རང་སྒྲ་རང་སྐད་འདོན་པའོ། རིག་པ་ཡེ་ཤེས་གསལ་ལ་མ་འགག་པ་ཤར་བ་དེ། ཡབ་སྐྱེ་བ་མེད་པའི་

རང་བཞིན་ནོ། བྱང་ཆུབ་ཀྱི་སེམས་སྟོང་ཞིང་བདག་མེད་པ་སྟོང་ལ་རྒྱ་མ་ཆད་པ་དེ། ཡུམ་ཤེས་རབ་མ་ཡི་རང་བཞིན་མ་འགག་པའོ། དེ་ལྟར་རིག་པའི་ཡེ་ཤེས་དང་། བྱང་ཆུབ་ཀྱི་སེམས་ཡབ་ཡུམ་གཉིས་སུ་མེད་པའི་གཞི་ལྷུན་གྲུབ་ལས། གདངས་འོད་ལྔ་ལྷ་ལྔ་སྤྱན་ལྔ་དང་ལྡན་པ། དེ་དེ་ལྟ་གར་བར་གནས་ཀྱང་སྤྱི་བླུགས་ལུས་ཀུན་གནས་ཀྱང་། སྒོས་ཙིཏྟའི་དབུས་ན་གནས་པའོ། གདངས་དུང་ཁང་ནང་ནས་ཤར་བའོ། ཟེར་ཤེས་པ་ཡེ་ཤེས་ཀྱི་སྒོ་ལ་འཕྲོ་བའོ།། དེ་ཡེ་ནས་གནས་པས་ཡེ་ཤེས་ལྔའོ། དེ་ལྟར་དུ་ཤེས་ན་ནི་ཡང་གསང་གི་དབང་ངོ་། བོན་ཉིད་ཡེ་དབང་རྒྱ་ཐེབས་སྤྱི་བླུགས་ཀྱི་དབང་བསྐུར་བའི་དོན་ཡིན་ནོ། སྐབས་འདིར་ཏིལ་ལ་བརྟེན་ནས་རིག་པ་རང་གི་སྒོས་ནོར་ཡིན་པར་ངོ་སྤྲད་པའང་སྤྲོས་པས་ཆོག་སྟེ།། །།དེའང་ཏིལ་ཐམས་ཅད་ལ་མར་ཁུས་ཁྱབ་ཀྱང་། དེ་བསྐོ་ཞིང་བཙིར་བའི་ལས་བྱས་པ་ལས་མར་ཁུ་འབྱུང་ཞིང་། གཞན་ལ་མི་འབྱུང་བ་ལྟར། རིག་པས་ཀྱང་སེམས་ཅན་ཐམས་ཅད་ལ་ཁྱབ་ཀྱང་། དེ་ངོ་སྤྲད་ནས་བསྒོམས་པའི་གང་ཟག་ལའང་སངས་རྒྱས་འབྱུང་གི། ངོ་མ་སྤྲད་ཅིང་མ་སྒོམ་པ་ལ་སངས་རྒྱས་མི་འབྱུང་བས་ན། དེ་ངོ་ཤེས་

དེ་ངོ་ཤེས་ནས་ཉམས་སུ་ལེན་པ་པོའི་གང་ཟག་རང་གི་སྒོས་ནོར་ཡིན་ནོ།། གསུམ་པ་བྱིན་རླབས་བརྡའ་དབང་བསྐུར་བ་ལ་གསུམ་ཏེ། གནས་ལུགས་བརྡའ་ཐབས་ཀྱི་དབང་བསྐུར་བ། བྱིན་རླབས་ཞུ་ཐིམ་གྱི་དབང་བསྐུར་བ། སྨོན་ལམ་གདབ་པའོ། དང་པོ་ནི།། །།བླ་མ་རང་གི་མདུན་ན། སློབ་བུ་ཤེལ་དཀར་གྱི་བུམ་པ་ཕྱི་ནང་སྒྲིབ་མེད་དུ་ཁ་དང་ངེ་ཡོད་པར་བསམ། དེའི་སྟེང་ནས་ཡར་བརྒྱུད་པའི་བླ་མ་རྣམས་ཡེ་ཉིད་སྟོན་པ་ལ་ཐུག་གི་བར་དུ། མུ་ཏིག་དར་སྐུད་ལ་བརྒྱུད་པ་ལྟར་འོད་ཀྱི་སྐུ། མཁྱེན་བརྩེའི་བདག་ཉིད་དུ་བཞུགས་པ། དེ་དག་སྐུའི་གནས་གསུམ་ནས་སྐུ་གསུང་ཐུགས་ཀྱི་སྙིང་པོ་ཨ་ཨཱོཾ་ཧཱུྃ་རཾ་ཛ་འོད་ཟེར་དང་བཅས་པ་བུམ་པའི་ནང་དུ་སིབ་སིབ་ཐིམ། དེའི་རྗེས་སུ་བླ་མ་རྣམས་ཡས་ནས་མར། གཅིག་ལ་གཅིག་ཐིམ་གྱི་ཚུལ་དུ་འོད་དུ་ལྟེམ་གྱིས་ཞུ་ནས་བུམ་པའི་ནང་དུ་ཐིམ་ནས་ཡེ་ཤེས་བདུད་རྩིའི་བུམ་པ་ཁེངས་པར་བསམ་ལ།། སློབ་བུའི་མགོ་ཐོག་ཏུ་ལག་པ་བཞག་སྟེ།། །།ཕཊཿཛ་ཨ།། ཕཊཿ ཛ་ཨཱོཾ།། ཕཊཿཛ་ཧཱུྃ།། འདི་ནི་རྗེ་ཀུན་འདུལ་གྱིས་ཡང་སྟོན་འབུམ་རྗེ་འོད་ལ་དབང་བསྐུར་ལུགས་ཡིན་གསུངས།། །།དེའི་རྗེས་སུ་ལྷ་དང་བླ་མ་རྣམས་ཡེ་ཤེས་སེམས་དཔའ། སློབ་མ་

ལས་ཀྱི་སེམས་དཔའ། གཉིས་སུ་མེད་པར་དམ་ཚག་སེམས་དཔའ་སྟེ། སེམས་དཔའ་སུམ་བསྒྲིལ་དུ་རྒྱས་གདབ་པོ།། འདི་ཚེ་རྒྱལ་ལག་ལེན་དུ་དབང་བཞི་ཀ་ལ་འགྲོ། ཞེས་ཀྱང་བཤད་དོ། གཉིས་པ་བརྡའ་དབང་ནི།། བླ་མས་སྐྱིལ་ཀྲུང་བཅའ་ལ། པུས་མོ་གཡོན་པའི་སྟེང་དུ་གཡོན་པའི་ལག་མཐིལ་ཕྱི་ལ་བསྟན། སོར་མོ་གྱེན་ལ་གདེངས། གཡས་པའི་སོར་མོ་སྙིང་ཀར་གྱེན་ལ་གདེངས། ལག་མཐིལ་ཕྱི་ལ་བསྟན། མིག་ལྟ་སྟང་གི་ངང་ནས། ཕཊཿ༔ ཅེས་བརྗོད། དེའི་རིག་པ་བར་སྣང་ལ་གཏད་ཅིང་ནམ་མཁའ་སྟོང་པ་དང་བསྲེ། ལག་པ་གཡས་པ་ནམ་མཁའ་ལ་ཤད་ཀྱིས་བརྐྱང་ནས་གཡས་ཕྱོགས་སུ་ཕྱར། གཡོན་སྙིང་ཀའི་ཐད་ཀར་ནམ་མཁའ་ལ་ཕྱར། སྤྱན་ནམ་མཁའི་མཐོངས་སུ་གཏད་མེད་དུ་ཁྲོལ་ལེར་བཞག དེ་ལྟར་སྟེང་འོག་ཕྱོགས་བཞིར་བྱའོ།། དེ་ནི་སྐྱེ་མེད་བོན་སྐུའི་བརྡའ་དབང་ཞེས་གསུངས་སོ། །གསུམ་པ་སྨོན་ལམ་གདབ་པ་ནི། དཔོན་སློབ་ཀུན་གྱིས་མེ་ཏོག་འཐོར་ལ།། །།ཨ་ཨཱོཾ་ཧཱུྃཿ སྐུ་གསུམ་སངས་རྒྱས་བདེ་བར་གཤེགས་པ་དགོངས་སུ་གསོལ། བདག་ཅག་དཔོན་སློབ་གཤེན་གྲོགས་མཆེད་ལྕམ་རྣམས། སྐུ་གསུམ་ཡེ་ཤེས་

དབང་དང་ལྡན་གྱུར་ཅིག རིག་པ་ཨ་ཡི་དབང་དང་ལྡན་གྱུར་ཅིག རིག་པ་རྩལ་གྱི་དབང་དང་ལྡན། ཨ་གསུམ་དོན་གྱི་དབང་དང་ལྡན༴།། བོན་ཉིད་ཡེ་དབང་ངང་ལ་གནས་གྱུར་ཅིག རང་རིག་ཡེ་ཤེས་སྒྲིབ་མེད་འཆར་གྱུར་ཅིག བྱ་བརྩལ་བོན་ཉིད་དོན་རྟོགས་ནས། ཐིག་ལེ་ཉག་གཅིག་ངང་ལ་གནས༴།། ཡེ་དབང་རང་ལ་གནས་པས་དོན་རྟོགས་ནས། སྐུ་གསུམ་ཡེ་ཤེས་ལྷུན་གྱིས་གྲུབ་གྱུར་ཅིག སྐྱེ་འགག་མེད་པའི་སེམས་ཉིད་དོན་རྟོགས་ནས། བདག་ཉིད་ཡེ་ཤེས་ངང་ལ་གནས་འགྱུར་ཅིག ཀུན་གཞི་བྱང་ཆུབ་སེམས་ལ་དབང་ཐོབ་ནས། འཁྲུལ་རྟོག་རྐྱེན་ངན་དབང་དུ་མ་གྱུར་ཤོག ས་དང་ལམ་ལ་རང་དབང་ཐོབ་ནས་སུ། ཁམས་གསུམ་ས་དགུ་བོན་ཉིད་ཞིང་གྱུར་ཤོག འབྲས་བུ་སྐུ་གསུམ་རང་དབང་ཐོབ་ནས་སུ། སྲིད་གསུམ་ཁམས་གསུམ་ཁ་ལོ་བསྒྱུར་བར་ཤོག བོན་ཉིད་ངང་ལས་རྟག་ཏུ་མི་གཡོ་ཞིང་། གཟུང་འཛིན་རྣམ་རྟོག་རིག་པའི་རྩལ་ཤེས་ནས། འཛིན་མེད་རང་གྲོལ་རང་རིག་མངོན་གྱུར་ཤོག དུག་ལྔ་རང་དག་ཡེ་ཤེས་ལྔ་རྟོགས་ནས། འོད་ལྔ་སྐུ་ལྔ་ལྷ་ལྔའི་དབྱིངས་༼འཆར༽ཤོག དུས་གསུམ་འགྲོ་དོན་རྒྱ་ལག་ཕྱད་གྱུར་ཅིག ཞི་

རྒྱས་དབང་དྲག་གང་ལ་གང་འདུལ་གྱིས། ཁམས་གསུམ་སེམས་ཅན་གདུལ་བྱའི་ཞིང་གྱུར་ཅིག ཅེས་སྨོན་ལམ་བཏབ་པོ། དོན་གཉིས་པ་གཏན་ཚིགས་ནི།། །།དཔེར་ན་རྒྱལ་པོའི་བུ་རྒྱལ་པོ་ཡིན་ཀྱང་། རྒྱལ་སར་མ་ཕྱུང་བར་ལ་རྒྱལ་པོའི་རྒྱུ། རྒྱལ་སར་ཕྱུང་ནས་རྒྱལ་པོའི་དབང་ཁྲིམས་མངའ་སྟེ་རྒྱལ་པོའོ། དེ་བཞིན་དུ་རང་ལུས་བདེ་གཤེགས་གཞལ་ཡས་ཁང་། རང་སེམས་ཡེ་ནས་བོན་སྐུ། རྫོགས་སྐུ་འོད་གདངས་དང་སྤྲུལ་སྐུའི་འོད་ཟེར་འཕྲོ་ཡང་རྟོགས་པ་མཆོག་ལྡན་གྱི་བླ་མས་དཔེ་དོན་རྟགས་གསུམ་དང་སྦྱར་ཏེ། ངོ་མ་སྤྲད་བར་ལ་ངོ་མི་ཤེས། ངོ་སྤྲད་ནས་རང་ལུས་བདེ་བར་གཤེགས་པའི་ཞིང་ཁམས་རང་སེམས་སྐུ་གསུམ་དུ་བཞུགས་པར་ཤེས་ན། སེམས་ཅན་ལུས་ལ་སངས་རྒྱས་ཐུགས་ཡིན་ཏེ། དཔེར་ན་རྒྱལ་བུ་རྒྱལ་སར་ཕྱུང་བ་ལྟ་བུའོ།། །།དེ་ལྟར་བཤད་ཅིང་ངེས་ཤེས་བསྐྱེད་དོ། དེ་ནས་དབང་གི་ཅོད་པན་དང་། དབང་རྟགས་མེ་ཏོག་ཕྲེང་བ་གདགས་སོ།། །།གསུམ་པ་རྗེས་ཀྱི་བྱ་བ་ནི། ཕུད་སྦྱངས་ནས་བཀྲ་ཤིས་བསྡུ་རིམ་ཡན་ཆད་ཡིན་ཏེ། མེ་རི་བཀའ་མ་འམ་སྤྱི་སྤུངས་སོགས་ལས་བྱུང་བ་ལྟར་རོ།། །བཀའ་རྒྱུད་བོན་སྡེ་རིན་ཆེན་གླིང་འདྲ་ལས། ཡེ་དབང་ཆེན་པོའི་མན་ངག་གསེར་ཞུན་ལྟར། གྲུབ་གཤེན་གོང་མའི་སྙན་རྒྱུད་ཟབ་མོའི་བོན། དབང་ལུང་བརྒྱུད་པའི་ཕྲེང་བ་མ་ཆད་པ། བཀའ་རྒྱུད་བླ་མས་ཕྱག་

ལེན་གཙོར་བཟུང་ནས། རང་གཞན་དོན་དུ་དབང་ཁྲིད་འཇུག་བདེར་བྲིས། ཉེས་འགལ་མཆིས་ན་བླ་མ་བརྒྱུད་པར་འཆགས། དགེ་མཆིས་སྲིད་འགྲོ་ཐར་པའི་རྒྱུ་རུ་བསྔོ། །ཞེས་པ་འདི་ནི་ཨ་མདོ་རྔ་ཡུལ་གྱི་མཆོག་སྤྲུལ་ཚུལ་ཁྲིམས་བསྟན་པའི་རྒྱལ་མཚན་ནས་སྙན་རྒྱུད་ཡེ་དབང་ཆེན་མོ་འདི་དབང་བསྐུར་བ་ལ་ལག་ལེན་དཀའ་བར་སྣང་བས་དབང་ཁྲིད་འཇུག་བདེ་ཞིག་བྲིས་ཤིག་གསུངས་ཀྱང་། དེ་སྔར་ཡན་ཆད་ཀྱི་སྙན་རྒྱུད་ཀྱི་བླ་མ་རྣམས་ལ་འདིས་ཆོག་འདུག་པས་མི་དགོས་སྙམ་ནས་མ་བྲིས། ཕྱིས་ཉག་ཡུལ་དུ། བྱ་སྤྲུལ་ཚེ་དབང་འགྱུར་མེད་ནས་སྙན་པར་བཀོད་སྐབས་ཡེ་དབང་ཆེན་མོའི་དཔེ་བསྐུར་ཞིག་གསུངས་བ་ལ། མཁས་གྲུབ་གཉིས་འཛིན་གྱི་དྲང་སྲོང་སེང་གེ་ཉི་མ་ནས་ཀྱང་འདི་ཉིད་པར་བཀོད་ཆོག་པའི་དབང་ཁྲིད་ཅིག་བྲིས་དང་བསྟན་པའི་ཞབས་ཏོག་ཏུ་འགྱུར་བས་ལེགས་གསུངས་པ་སོགས་ལ་བརྟེན་ནས་ཤར་རྫའི་བྱ་བྲལ་བཀྲ་ཤིས་རྒྱལ་མཚན་གྱིས་ཡེ་དབང་ཆེན་མོའི་དབང་ཡིག་དང་ད